55.		Upovedomenie účastníka konania o predložení odvolania spolu
			s výsledkami doplneného konania odvolaciemu orgánu
			(§ 57 ods. 2 ZoSK)
Regionálny úrad verejného zdravotníctva so sídlom v Humennom
Ul. M. Nešpora č. 35, 066 01 Humenné
						Vážený pán
Č. j.: A/2023/03360/HP-3					Jozef Kramár
Humenné dňa 4. 7. 2023 					Moskovská ul. č. 1081, 066 01 Humenné
Vec:	Upovedomenie o predložení odvolania zo dňa 15. 6. 2023 odvolaciemu orgánu
Dňa 15. 6. 2023 ste správnemu orgánu osobne doručili odvolanie proti rozhodnutiu Regionálneho úradu verejného zdravotníctva so sídlom v Humennom č. A/2023/03360/HP zo dňa 2. 6. 2023.
Regionálny úrad verejného zdravotníctva so sídlom v Humennom doplnil svoje konanie vyšetrením pitnej vody vo Vašom pojazdnom automobile s občerstvením dňa 19. 6. 2023. Vzorku vody odobral správny orgán za Vašej prítomnosti a o výsledku vyšetrenia Vás informoval.
Keďže správny orgán nemá dôvod o odvolaní rozhodnúť sám podľa § 57 ods. 1 zákona o správnom konaní, predkladá odvolanie spolu s výsledkami doplneného konania a so spisovým materiálom odvolaciemu orgánu.
MUDr. Ladislav Bodnár, riaditeľ
Poznámka
Odvolanie proti rozhodnutiu sa doručuje správnemu orgánu, ktorý rozhodnutie vydal. Ak správny orgán nezistí podmienky na uplatnenie autoremedúry (sám nerozhodne o odvolaní), je povinný odvolanie spolu so spisovým materiálom predložiť odvolaciemu orgánu, pričom pripojí informáciu o výsledkoch doplneného konania na základe podnetu účastníka konania v odvolaní a vysloví stanovisko k odvolaniu.
Správny orgán má povinnosť o postupe svojho konania upovedomiť účastníka konania. Ak je účastníkov viac, tak upovedomí všetkých. V konaní, kde je viac účastníkov, vyplýva zo zákona (§ 56 zákona o správnom konaní) prvostupňovému správnemu orgánu povinnosť upovedomiť všetkých účastníkov konania o obsahu odvolania a vyzvať ich, aby sa k nemu vyjadrili.